Man skok dood by substasie | Maroela Media
'n Ondersoek is van stapel gestuur nadat 'n 33-jarige man Sondag by Eskom se Babelegi-hoofsubstasie noord van Pretoria doodgeskok het.
Die man het vermoedelik onwettig toegang tot die substasie verkry.
Voorlopige inligting dui daarop dat 'n tegnikus van Eskom na die substasie ontbied is toe dit geen krag gelewer het nie. Dit is waar die tegnikus op die lewelose man afgekom waar hy oor 'n 11kV-skakeltuig by die substasie gehang het.
Eskom sê dit blyk dat die man toegang tot die substasie verkry het deur die slot van hek oop te breek, wat juis bedoel was om ongemagtigde toegang tot die substasie te voorkom.
"Ons is bekommerd oor die toename in diefstal en vandalisme van ons infrastruktuur aangesien hierdie onwettige aktiwiteite te veel beserings en sterftes tot gevolg het," sê Kith Maitisa, 'n bestuurder by Eskom in Gauteng.
Maitisa sê voorts die kragvoorsiener het reeds probeer om bewusmaking te skep rakende die gevare van onwettige bedrywighede op sy netwerk juis in 'n poging om dié praktyke hok te slaan.
"Die kragvoorsiener sal voortgaan om saam met die Suid-Afrikaanse Polisiediens en ander wetstoepassingsagentskappe te werk om te verseker dat onwettige aktiwiteite beperk en vermy word."
Eskom maan lede van die publiek om nie met die elektrisiteitsnetwerk te peuter nie en enige onwettige aktiwiteite aan te meld by 0800 11 27 22.
Sal seker nooit leer nie, mens mors nie met lewendige krag nie. Geen simpatie
Hoe het oorle' Jimmy Kruger dit nou weer uitgedruk? "Dit laat my koud"
As hy onwettig daar was, hoekom geld mors op 'n ondersoek? Vier fees en beweeg aan, nog 'n probleem minder vir SA!